Gereformeerde kerk Drieviersboom

Die Gereformeerde kerk Drieviersboom was ’n gemeente van die GKSA met sy kerkgebou op Dwaalboom terwyl dienste ook gehou is op Northam, albei in Limpopo.

Die naam Drieviersboom kom van ene Bester. Toe die poskantoor op die plaas Groenboom geopen moes word, is die naam van die plaas aanbeveel, maar die Hoofposkantoor het laat weet daar was reeds ’n poskantoor met dié naam; ’n ander naam moes voorgestel word. Die naam van die betrokke plaas is amptelik Groenboom 444. Die drie viere en die laaste lettergreep van die plaasnaam is geneem en so is die naam Drieviersboom geskep. Die poskantoor is later verskuif na ’n buurplaas, Bloemendal, maar het sy unieke naam behou.

Die Gereformeerde kerk Drieviersboom is in Januarie 1938 gestig uit wyke van die Gereformeerde kerk Rustenburg, die oudste gemeente in die Kerk. ’n Deel van die bruidskat was ’n sinkgebou op Bloemendal wat ’n lidmaat, ene Naudé, geskenk het. Die grond was ’n skenking van nog ’n lidmaat, ene Bekker. Later is die gebou na Langverwacht verskuif, waar die huidige kerkgebou opgerig is. Die gemeente besluit om eers ’n nuwe sinkgebou te bou. Die bouwerk is aan F. Malan, I. Malan en H. van der Walt toevertrou.

Die Nagmaalservies van Rustenburg, wat sedert 1903 in gebruik was, is aan Drieviersboom geskenk.

Hierdie gemeente, wat in 2001 nog 102 belydende en 36 dooplidmate gehad het, het in 2008 deel geword van die Gereformeerde kerk Thabazimbi. Van toe af word eredienste nog op Dwaalboom, waar die kerkgebou op 20 Oktober 1990 in gebruik geneem is, en in die Laerskool Northam se skoolsaal gehou.

Predikante 
 Kotzé, D.N.G., 1938 – 1951
 Scheepers, Gideon Petrus, 1952 – 1954 (in kombinasie met Matlabas);  1954 – 1961 (in kombinasie met Thabazimbi en Matlabas);  1961 – 1969 (in kombinasie met Thabazimbi) 1969 – 1984 (net Thabazimbi; aanvaar sy emeritaat)
 Prinsloo, Ben D.C., 1972 –1975
 Van Wyk, Lourens Andries Stephanus, 1977 – 1983 (in kombinasie met Matlabas; aanvaar sy emeritaat)
 Du Plessis, Pieter, 1993 – 1998 (aanvaar sy emeritaat)
 Boy, Neville, 1999 – 2008 (waarna sedertdien Thabazimbi, by wie Drieviersboom ingelyf is)

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro.

Sien ook 
 NG gemeente Dwaalboom
 NG gemeente Northam

Gereformeerde Kerke in Suid-Afrika